**Dôvodová správa**

***I. Všeobecná časť***

Skupina poslancov za stranu Kotleba – Ľudová strana Naše Slovensko predkladá do Národnej rady Slovenskej republiky návrh zákona, ktorým sa mení a dopĺňa zákon č. 79/2015 Z. z. o odpadoch a o zmene a doplnení niektorých zákonov (v znení zákona č. 91/2016 Z. z.)

Tento návrh zákona možno pokladať za jeden zo série potrebných krokov k zabezpečeniu, zlepšeniu a udržaniu kvality životného prostredia pre súčasné a budúce generácie. Zároveň prispieva k ochrane zdravia občanov.

Používanie jednorazových plastových tašiek, vreciek, tanierov, pohárov a príborov je škodlivé nielen pre životné prostredie, ale aj pre obyvateľov. Podľa Informačného portálu Ministerstva životného prostredia SR (www.enviroportal.sk) spotrebuje priemerný Slovák ročne až 466 jednorazových igelitových tašiek. Spolu s Portugalskom a Poľskom patríme v rámci EU k najvačším spotrebiteľom jednorazových igelitových tašiek. Pre porovnanie v Dánsku a Fínsku je spotreba jednorazových plastových tašiek najnižšia – priemerne 4 plastové tašky ročne na obyvateľa. Do veľkej miery sú tieto alarmujúce čísla sposobené tým, že spotrebiteľ prichádza pri nákupe do kontaktu s predmetnými výrobkami tak jednoducho a často, že sa nad ich pravidelným používaním ani nezamýšľa. V bežných maloobchodných prevádzkach si ľudia do plastových vreciek balia ovocie, zeleninu, pečivo a z obchodov si nákup vynesú v plastových taškách. V stánkoch rýchleho občerstvenia a na roznych jarmokoch konzumujú horúce jedlo z plastových riadov, čím sa do ľudského organizmu dostávajú toxické látky z plastov. Plastový odpad končí na chodníkoch, lúkach, v lesoch a v riekach, kde neraz zabraňuje plynulému odtoku vody. Množstvo ľudí plasty neseparuje a končia v zmiešanom odpade. Igelitové tašky a vrecká predstavujú obrovskú ekologickú záťaž. V prírode sa rozkladajú až 500 rokov, počas ktorých dochádza k uvoľňovaniu mikroskopických plastových častíc do ekosystému. Priemerný spotrebiteľ pritom podľa www.enviroportal.sk používa jednu plastovú tašku v priemere len 20 minút.

V rámci zabezpečenia trvalo udržateľného rozvoja je potrebné legislatívne obmedziť používanie plastových výrobkov. Neekologické jednorazové plastové tašky a sáčky môžu byť plnohodnotne nahradené jednorazovými papierovými taškami a sáčkami. Táto ekologickejšia náhrada má okrem iného aj zaujímavé reprezentačné využitie. Jednorazové papierové tašky a sáčky je možné potlačiť motívom predajcu a tým získať pútavý reklamný priestor pre propagáciu danej značky. Taktiež jednorazové plastové riady sa dajú nahradiť jednorazovými papierovými riadmi.

Prijatie tohto zákona by malo jednoznačne pozitívny vplyv na životné prostredie.

***II.*** ***Osobitná časť***

**Čl. I**

Konečným spotrebiteľom sa zakazuje predávať alebo bezplatne poskytovať jednorazové plastové tašky do hrúbky 0,05 mm, vrecká do hrúbky 0,05 mm, jednorazové plastové poháre, taniere a príbory okrem tých, ktoré sú biologicky rozložiteľné.

**Čl. II**

Navrhuje sa, aby návrh zákona nadobudol účinnosť 1. januára 2018.